94/274/EY: Komission päätös, tehty 18 päivänä huhtikuuta 1994, muualta kuin Yhdistyneestä kuningaskunnasta ja Irlannista peräisin olevien ja siellä markkinoille saatettavien koirien ja kissojen tunnistusjärjestelmän vahvistamisesta



Virallinen lehti nro L 117 , 07/05/1994 s. 0040 - 0040

Suomenk. erityispainos Alue 3 Nide 57 s. 0079

Ruotsink. erityispainos Alue 3 Nide 57 s. 0079



KOMISSION PÄÄTÖS, tehty 18 päivänä huhtikuuta 1994, muualta kuin Yhdistyneestä kuningaskunnasta ja Irlannista peräisin olevien ja siellä markkinoille saatettavien koirien ja kissojen tunnistusjärjestelmän vahvistamisesta (94/274/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon eläinten terveyttä koskevista vaatimuksista eläinten, siemennesteen, munasolujen ja alkioiden yhteisön sisäisessä kaupassa ja yhteisöön tuonnissa siltä osin, kuin niitä eivät koske direktiivin 90/425/ETY liitteessä A olevassa I jaksossa mainittujen erityisten yhteisön säädösten eläinten terveyttä koskevat vaatimukset 13 päivänä heinäkuuta 1992 annetun neuvoston direktiivin 92/65/ETY(1) ja erityisesti sen 10 artiklan 3 kohdan a alakohdan iii alakohdan, sekä katsoo, että olisi tarpeen ottaa käyttöön muualta kuin Yhdistyneestä kuningaskunnasta ja Irlannista peräisin olevien ja siellä markkinoille saatettavien koirien ja kissojen tunnistusjärjestelmä, koirien ja kissojen elektroninen tunnistamistekniikka on edullinen, varma ja suhteellisen tuskaton menetelmä; näissä olosuhteissa olisi säädettävä koirien ja kissojen elektronisen tunnistamisjärjestelmän käytöstä, koska käytössä on lukuisia elektronisia järjestelmiä, omistajan tai kauppiaan tehtävänä on osoittaa virkaeläinlääkäriä tyydyttävällä tavalla, että koira tai kissa on asianmukaisesti tunnistettu, ennen kansainvälisen normin laatimista olisi väliaikaisesti säädettävä, että on käytettävä samoja elektronisia järjestelmiä kuin eläinten alkuperämaana olevassa jäsenvaltiossa, tätä tilannetta tarkastellaan uudelleen koirien ja kissojen elektronisen tunnistamisen normin yhdenmukaistamisen edistymisen perusteella, tämä päätös ei rajoita mitään tulevaa päätöstä, joka voidaan tehdä lemmikkieläinten liikkuvuudesta yhteisön alueella, koska näiden tunnistamista koskevat ongelmat ovat erilaisia, ja tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset, ON TEHNYT TÄMÄN PÄÄTÖKSEN: 1 artikla Muualta kuin Yhdistyneestä kuningaskunnasta ja Irlannista peräisin olevien ja siellä markkinoille saatettavien koirien ja kissojen tunnistukseen käytettävä menetelmä on elektroninen järjestelmä. 2 artikla 1 Edellä 1 artiklassa tarkoitettu elektroninen järjestelmä koostuu istutettavasta transponderista ja sen on oltava jokin koirien ja kissojen alkuperämaana olevassa jäsenvaltiossa käytettävä järjestelmä. 2 Jäsenvaltioiden on ilmoitettava komissiolle ja toisille jäsenvaltioille alueellaan koirien ja kissojen tunnistukseen käytettävistä elektronisista järjestelmistä. 3 Omistajan tai kauppiaan tehtävänä on osoittaa virkaeläinlääkäriä tyydyttävällä tavalla, että koira tai kissa on asianmukaisesti tunnistettu. 3 artikla Tämä päätös on osoitettu kaikille jäsenvaltioille. Tehty Brysselissä 18 päivänä huhtikuuta 1994. Komission puolesta René STEICHEN Komission jäsen (1) EYVL N:o L 268, 14.9.1992, s. 54